## La Conselleria de Sanitat impulsa l’ampliació de nous espais d’assistència a Bétera

*** S’està redactant el projecte d’execució del futur consultori auxiliar en la zona sud del municipi
* Es preveu l’ampliació del centre de salut que anirà destinada, entre altres, al Punt d’Atenció Continuada, que inclourà Radiologia, a Rehabilitació i a l’àrea assistencial d’Infermeria Obstètrica**

La Conselleria de Sanitat impulsa l’ampliació de nous espais d’assistència sanitària en el municipi de Bétera, en col·laboració amb el consistori. Així ho ha anunciat hui el conseller de Sanitat, Marciano Gómez, acompanyat per l’alcaldessa de Bétera, Elia Verdevío.

En concret, es preveu la construcció, per part de l’Ajuntament, del consultori auxiliar en la zona sud del municipi; i per part de la Conselleria, de la seua dotació de material i de recursos humans, a més de l’ampliació de l’actual centre de salut.

Marciano Gómez ha assenyalat que “el compromís de la Generalitat amb el municipi de Bétera en matèria sanitària és ferma i en el dia de hui així ho volem transmetre a la ciutadania”.

Quant al consultori auxiliar, el conseller de Sanitat ha explicat que l’objectiu d’estes noves infraestructures és “dotar d’un equipament mèdic una zona allunyada del nucli urbà i amb una densitat de població elevada que demanda més dotació d’instal·lacions públiques, la majoria actualment situades en el mateix nucli urbà”. “La construcció d’este edifici permetrà alliberar d’espai el centre de salut de Bétera i descentralitzar l’assistència sanitària per a acostar-la a la major quantitat de població”, ha afegit.

El futur consultori estarà situat en una parcel·la de més de 5.600 metres quadrats, que han visitat el conseller i l’alcaldessa del municipi, i en estos moments s’està redactant el projecte d’execució.

La Conselleria de Sanitat dotarà esta nova infraestructura sanitària d’una àrea de Medicina de Família, amb 4 consultes de facultatius i altres 4 d’infermeria, a més d’una consulta polivalent (treballador social, residents…). Una àrea de Pediatria amb dos consultes de pediatra i una d’infermeria. Disposarà també d’una àrea d’Extraccions-Tractaments amb una sala de cures avançada i una altra d’extraccions.

Les usuàries d’este consultori també comptaran amb una àrea d’Atenció a la Dona que inclou consulta de matrona i una àrea d’activitats grupals destinada a gimnàs i educació sanitària. L’àrea Administrativa estarà composta de sala de reunions, vestuaris i lavabo amb dutxa per a professionals i l’àrea de Recepció amb dos punts d’atenció.

**Radiologia, com a novetat**

D’altra banda, el titular de Sanitat i l’alcaldessa de Bétera han visitat el centre de salut, en el qual la Conselleria preveu dur a terme una ampliació que anirà destinada, entre altres, al Punt d’Atenció Continuada (PAC), que inclourà com a novetat Radiologia; a l’àrea de Rehabilitació i a l’àrea Assistencial d’Infermeria Obstètrica.

Amb esta ampliació està previst que en l’àrea de Rehabilitació es dispose, a més de consultes específiques, d’un gimnàs i una àrea de vestuaris. Quant a l’àrea Assistència d’Infermeria Obstètrica, es preveu un gimnàs i una sala polivalent per a la realització d’activitats grupals per la matrona (preparació al part, educació maternal, tallers de lactància, etc.)

En este sentit, Marciano Gómez ha assenyalat que actualment, “els tècnics de l’Ajuntament i de la Conselleria estan treballant en la tramitació corresponent per a agilitzar esta necessària ampliació que suposarà disposar de més espai assistencial, la qual cosa beneficiaria en el dia a dia del treball que desenrotllen els seus professionals i en un major confort en l’assistència als pacients”.

El centre de salut de Bétera és el centre de referència de la zona bàsica de Bétera que compta amb els consultoris auxiliars de Nàquera i Serra; acull l’activitat d’Atenció Primària corresponent a la seua zona bàsica i un Punt d’Atenció Continuada (PAC). A més, compta amb servici d’Odontopediatria i Rehabilitació. Té una població assignada de 24.152 usuaris, amb 14 metges de família i 5 pediatres.

Fecha: 22/01/2025